b"\n_START_ARTICLE_\nLleng\xc3\xbces d'o\xc3\xafl\n_START_SECTION_\nHist\xc3\xb2ria\n_START_PARAGRAPH_\nLa llengua referida habitualment com a franc\xc3\xa8s est\xc3\xa0ndard \xc3\xa9s una llengua d'o\xc3\xafl, per\xc3\xb2 els territoris de l'actual Fran\xc3\xa7a continental han incl\xc3\xb2s durant segles grans grups de parlants de lleng\xc3\xbces d'o\xc3\xafl diferents del franc\xc3\xa8s, aix\xc3\xad com parlants d'altres lleng\xc3\xbces rom\xc3\xa0niques (arpit\xc3\xa0, occit\xc3\xa0-gasc\xc3\xb3, catal\xc3\xa0) i no rom\xc3\xa0niques (basc, bret\xc3\xb3, flamenc occidental i alsaci\xc3\xa0)._NEWLINE_Encara que els diferents est\xc3\xa0ndards literaris de les lleng\xc3\xbces d'o\xc3\xafl en l'edat mitjana podrien haver evolucionat a una situaci\xc3\xb3 en la qual cada llengua mantingu\xc3\xa9s el seu estatus al territori en qu\xc3\xa8 era parlada, la centralitzaci\xc3\xb3 del Regne de Fran\xc3\xa7a i la seva influ\xc3\xa8ncia fins i tot fora de les seves fronteres va tenir l'efecte d'enviar la majoria de les diverses lleng\xc3\xbces d'o\xc3\xafl a la foscor durant diversos segles. Hi ha dues teories principals per a explicar la preemin\xc3\xa8ncia del franc\xc3\xa8s est\xc3\xa0ndard.\n_START_SECTION_\nLa teoria franciana (francien)\n_START_PARAGRAPH_\nAfirma que el franci\xc3\xa0 (francien), la llengua d'o\xc3\xafl de la regi\xc3\xb3 de Par\xc3\xads i, per tant, de la cort francesa, es va imposar simplement com a llengua oficial en tot el territori del regne perqu\xc3\xa8 era la llengua del rei. Aquest franci\xc3\xa0 esdevingu\xc3\xa9 la base de la llengua francesa moderna amb el pas del temps. L'evid\xc3\xa8ncia ling\xc3\xbc\xc3\xadstica suggereix rebutjar aquesta idea, encara que \xc3\xa9s citada sovint en llibres de divulgaci\xc3\xb3 cient\xc3\xadfica.\n_START_SECTION_\nLa teoria de la lingua franca\n_START_PARAGRAPH_\nLa majoria dels ling\xc3\xbcistes que treballen en el tema tendeixen a presentar varietats de la teoria seg\xc3\xbcent: el franc\xc3\xa8s imposat per l'edicte de Villers-Cotter\xc3\xaats per reempla\xc3\xa7ar el llat\xc3\xad no era una varietat particular de les lleng\xc3\xbces d'o\xc3\xafl, sin\xc3\xb3 una llengua administrativa generalitzada, obtinguda a for\xc3\xa7a d'eliminar caracter\xc3\xadstiques regionals i que era comprensible per a tots, aix\xc3\xb2 \xc3\xa9s, una lingua franca._NEWLINE_Es creu que aquesta llengua no estava prevista com a llengua estatal, sin\xc3\xb3 simplement com una llengua de cancelleria per a temes legals i administratius. No obstant aix\xc3\xb2, el desenvolupament d'una literatura en aquesta nova llengua va animar els escriptors a usar franc\xc3\xa8s m\xc3\xa9s que les seves pr\xc3\xb2pies lleng\xc3\xbces regionals. Aix\xc3\xb2 va portar al declivi de la literatura en lleng\xc3\xbces vernacles._NEWLINE_Abans de la Primera Guerra mundial, el franc\xc3\xa8s est\xc3\xa0ndard no era la llengua prim\xc3\xa0ria dels francesos, ho eren les lleng\xc3\xbces regionals, que eren les m\xc3\xa9s usades a casa i en l'\xc3\xa0mbit rural. Aquest tamb\xc3\xa9 era el cas per a les lleng\xc3\xbces d'o\xc3\xafl diferents del franc\xc3\xa8s est\xc3\xa0ndard.\n_START_SECTION_\nLiteratura\n_START_PARAGRAPH_\nA resguard de la influ\xc3\xa8ncia de la literatura francesa, ha sobreviscut una petita literatura en altres lleng\xc3\xbces d'o\xc3\xafl. El teatre est\xc3\xa0 ben representat en picard i poitev\xc3\xad-saintong\xc3\xa8s; la literatura oral (contes) est\xc3\xa0 especialment viva en gal\xc2\xb7l\xc3\xb3 (o gal, no confondre amb la llengua c\xc3\xa8ltica) per exemple, mentre que la literatura en normand i en val\xc3\xb3, especialment la del segle XIX, tendeixen a tenir el seu punt fort en poesia i textos escrits.\n_START_SECTION_\nInflu\xc3\xa8ncies\n_START_PARAGRAPH_\nL'angl\xc3\xa8s ha estat molt influ\xc3\xaft pel seu contacte amb el normand despr\xc3\xa9s de la conquesta normanda, i molt del vocabulari adoptat mostra caracter\xc3\xadstiques t\xc3\xadpiques d'aquesta llengua d'o\xc3\xafl. Per altra banda, el franc\xc3\xa8s parlat a B\xc3\xa8lgica mostra alguna influ\xc3\xa8ncia del val\xc3\xb3._NEWLINE_Les lleng\xc3\xbces d'o\xc3\xafl han estat influ\xc3\xafdes m\xc3\xa9s o menys per les lleng\xc3\xbces natives de les tribus germ\xc3\xa0niques que les van conquerir, principalment dels francs._NEWLINE_El desenvolupament del franc\xc3\xa8s a Am\xc3\xa8rica del Nord va ser influ\xc3\xaft per les parles dels colonitzadors, que en la seva majoria eren del nord-oest de Fran\xc3\xa7a, i que van introduir caracter\xc3\xadstiques de les lleng\xc3\xbces d'o\xc3\xafl en les varietats de franc\xc3\xa8s que parlaven."